Baba Mienke-ouers: 'Ouers moet partytjies reël, nie begrafnisse nie' | Huisgenoot
Carla Coetzee & Jaco Hough-Coetzee
Voertuie ry in 'n konvooi voor die Mulders se woonstelkompleks verby om geskenke en blomme af te lewer. Foto: Onkgopotse Koloti
Dis 'n lieflike, sonnige lentedag, die soort dag waarop 'n mens die lewe wil vier. En op die oog af lyk die kleurvolle toneel wat hier in 'n voorstedelike straat in Benoni afspeel kompleet na 'n verjaardagpartytjie vir 'n spesiale klein meisietjie.
'n Konvooi van sowat 70 bakkies, motors en motorfietse hou stil en die insittendes, baie van hulle in pienk T-hemde, klim uit en plaas blomme en kaartjies by die hek van 'n woonhuis. Daar is selfs 'n groot, goue ballon in die vorm van die letter "M".